钦定古今图书集成/明伦汇编/皇极典/第001卷 > 《书经》 > 《周书泰誓上》
## 钦定古今图书集成/明伦汇编/皇极典/第001卷 > 《书经》 > 《周书泰誓上》

惟天地万物父母。惟人万物之灵。亶聪明，作元后，元
后作民父母。

〈蔡传〉天地者，万物之父母也。万物之生，惟人得其秀而灵。具四端，备万善，知觉独异于物，而圣人又得其最秀而最灵者。天性聪明，无待勉强，其知先知其觉，先觉首出庶物，故能为大君于天下，而天下疲癃残疾得其生，鳏寡孤独得其养，举万民之众，无一而不得其所焉，则“元后”者，又所以为民之父母也。

又

天佑下民，作之君，作之师。惟其克相上帝，宠绥四方。

〈蔡传〉“天助下民”，为之君以长之，为之师以教之。君师者，惟其能左右上帝，以宠安天下。